POPUP takel sosiale probleme | News24
POPUP takel sosiale probleme
’n Vars inisiatief om sosiale probleme aan te spreek, word amptelik op 22 Junie tydens ’n gala-aand in Jeffreysbaai geloods.
Willy Wright lei die gemeenskapsprojek wat mik om aktiewe lede, sakelui, kerke en ander instansies met inisiatief onder een sambreel saam te trek in die stryd teen werkloosheid en die negatiewe gevolge daarvan.
POPUP volg ’n holistiese benadering, en gekeurde kandidate deurloop ’n drie weke-kursus wat lewensoriëntering, werksvaardighede en afronding insluit. Waar nodig, word addisionele AET skryf- en leesvaardighede sowel as wiskunde geletterdheid, Afrikaans en Engels aangebied, waarna die kandidate die res van die kursus kan voltooi.
Hierna word studente aktief bygestaan om deel van die arbeidsmark te word en om hulle aanpassing en groei te monitor. Daar word tans gefokus op opleiding van kassiere, gastehuis-werkers en huiswerkers. In samewerking met Timion (Switserse uitreiking) en die Joshua-projek word ook vir sweiswerk en houtbewerking voorsiening gemaak.
Een groep van agt het reeds die kursus voltooi, en hulle funksio-neer reeds in hul onderskeie werkplekke. Die volgende kursus begin op 2 Augustus, vanjaar.
POPUP is ’n nie-winsgewende organisasie onder ’n reeds bestaande administrasie. Hulle is ook BEE-gegradeer. Hulle beoog om werksgeleenthede makliker bekombaar te maak. Sodoende wil hulle deur betroubare, opgeleide werkslui armoede, misdaad en werkloosheid bekamp.
Hul werkswyse is om die hele gemeenskap in die organisasie te laat inkoop, omdat werkloosheid en die gevolge daarvan ’n gemeenskap-probleem is. In Jeffreysbaai, soos in enkele ander gemeenskappe, is die bal reeds aan die rol gesit.
POPUP nooi beleggers om deel van die dorp se transformasie te word. Doen navrae by Willy Wright by 082 575 7433.